KIRJALLINEN KYSYMYS P-2032/03

esittäjä(t): Bart Staes (Verts/ALE) komissiolle

(13. kesäkuuta 2003)

Aihe: Positiivinen luottokeskus yhteisön tason yhdenmukaisuus

Belgiassa aloitti 1. kesäkuuta toimintansa positiivinen luottokeskus. Kyseinen aloite on lähtöisin Belgian lainsäätäjältä ja sen toteutuksesta vastaa Belgian keskuspankki. Keskukseen talletetaan tiedot kaikista luonnollisille henkilöille myönnetyistä ja yksityiskäyttöön tarkoitetuista kulutusluotoista ja asuntoluotoista. Luotonantajat voivat siten ennen luoton myöntämistä tarkistaa, onko hakijan kohtuullisen lainanhoitokyvyn raja jo saavutettu hakemuksen jättöhetkellä. Jos näin todetaan, luotonantajat voivat päättää olla myöntämättä lisäluottoa. Lienee selvää, että Belgian lainsäätäjä haluaa tällä tavoin yrittää estää yksityishenkilöiden ylivelkaantumisen. Luotonantajat, jotka eivät turvaudu kyseiseen tietokantaan ennen luoton myöntämistä, ottavat korkotulojen menettämisen riskin maksuvaikeuksien ilmaantuessa. Toimenpide vaikuttaa hyvältä hallinnolta, sillä Belgiassa 5 prosentilla aikuisväestöstä on maksuhäiriöitä. Uusien luottosopimusten määrä kasvaa tässä yhteydessä nopeammin kuin järjestelmään rekisteröityjen henkilöiden määrä, mikä osoittaa tämän kaltaisen positiivisen luottokeskuksen tarpeellisuuden.

Luottokeskuksen ensiesittelyn yhteydessä todettiin aivan oikein, että järjestelmä voi toimia täysitehoisesti ainoastaan rajat ylittävän yhteistyön tuen turvin. Katsottiin myös, että ylivelkaantumisen vastaista taistelua tulisi käydä yhä laajemmin ja useammin yhteisön tasolla ja että Euroopan yhtenäismarkkinoiden puitteissa olisi syytä luoda tiivistä yhteistyötä tekevien kansallisten rekisteröintijärjestelmien yhteisön laajuinen verkko. Tietojenkäsittelyn ja -vaihdon lopullisuuden ja eheyden varmistamiseksi tarvitaan lisäksi ehdottomasti muutamista yksityiskohtaisista määräyksistä ja suuntaviivoista koostuva yhteisön toimenpidepaketti.

Yhtyykö komissio näkemykseen, jonka mukaan kyseinen Belgian keskuspankin kaltaisen riippumattoman ja puolueettoman elimen johtama positiivinen luottokeskus on tehokas väline ylivelkaantumisen ja siitä usein aiheutuvan köyhyyden torjumiseksi?

Tunnustaako komissio tässä yhteydessä yhteisön tason yhteistyön tarpeellisuuden?

Mihin toimiin komissio aikoo ryhtyä saadakseen mahdollisimman pian ja tehokkaasti käyntiin vastaavanlaisen aloitteen myös yhteisön tasolla kuluttajien ja toissijaisesti myös luotonantajien suojelemiseksi?

David Byrnen komission puolesta antama vastaus

(7. heinäkuuta 2003)

Komissio uskoo positiivisen luottokeskuksen vaikuttavan myönteisesti ylivelkaantumisen ehkäisemiseen, mikäli toteutetaan kaikki tarvittavat yksityisyyden suojaan ja tietosuojaan liittyvät toimet.

Tästä syystä komissio vahvistaa, että Euroopan laajuinen yhteistyö on tarpeen. Komissio on jo ehdottanut kuluttajille myönnettäviä luottoja koskevan uuden direktiiviehdotuksen(1) yhteydessä asiaan liittyviä sääntöjä. Ne eivät kuitenkaan noudattele mitään tiettyä järjestelmää vaan pikemminkin rakentuvat käytössä oleville järjestelmille. Ehdotetut säännöt, joista käydään yhä keskustelua, ovat ehdotuksen 8 artiklassa.

(1) Ehdotus: Euroopan parlamentin ja neuvoston direktiivi kuluttajille myönnettäviä luottoja koskevien jäsenvaltioiden lakien, asetusten ja hallinnollisten määräysten yhdenmukaistamisesta, EYVL C 331 E, 31.12.2002.